**Ассалому алайкум, ҳурматли илмий-амалий семинар иштирокчилари!**

Глобаллашув ва ахборот технологияларининг кескин ривожланиши, Интернет тармоғининг барча давлатлар ва катта-кичик ёшдаги инсонлар учун қулай ахборот алмашинуви воситасига айланиши ҳамда жаҳон ахборот маконида манфаатлар тўқнашувининг юзага келиши ахборот хавфсизлигини замонамизнинг энг долзарб масаласига айлантирди.

Ўзбекистонда ахборот коммуникация технологияларини ривожлантиришга алоҳида эътибор берилмоқда. Ушбу соҳани тартибга солувчи норматив-ҳуқуқий базани такомиллаштириш юзасидан комплекс чора-тадбирлар, ахборот хавфсизлигини таъминлаш йўналишида ишлар амалга оширилмоқда. Мамлакатимизда шахснинг ахборот соҳасидаги ҳимоясига қаратилган қонунлар мавжуд бўлиб, жумладан, ахборот маконида болалар ва ёшларни муҳофаза қилишга ҳам алоҳида эътибор берилмоқда.

Ўзбекистон Республикаси Президентининг 2017 йил 5 июлдаги “Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида”ги Фармонида ҳам ёшларнинг ахборот-коммуникация технологияларидан фойдаланиш маданиятини юксалтириш орқали уларда турли мафкуравий таҳдидларга, хусусан, диний экстремизм, терроризм, “оммавий маданият” ва бошқа ёт ғояларга қарши мустаҳкам иммунитетни шакллантириш масалаларига бежиз эътибор қаратилмаган.

Статистик маълумотларга кўра, ҳозирда ҳаёсиз мазмундаги веб-сайтлар сони 4,2 миллиондан ошиб кетган бўлиб, бундай сайтлар муайян гуруҳларнинг даромад манбаига айланган. Дунёдаги 43 фоиздан ортиқ болалар ва ўсмирлар онлайн порнография таъсирига тушиб қолаётгани эса ачинарли ҳолдир. Халқаро экспертлар дунё миқёсида 38 фоиз бола зўравонлик руҳидаги сайтларга мунтазам равишда киришини хавотир билан тилга олади.

Шунингдек, таҳлилларга кўра, Интернет тармоғида ўз жонига қасд қилишни тарғиб қилувчи 9 мингдан зиёд сайтлар мавжуд бўлиб, ушбу сайтлар асосан осон жон таслим қилиш “сабоқ”ларини ўргатади. Бу каби номақбул ахборот ресурсларининг қурбони умидсизликка тушган одамлар ва ўтиш давридаги ўсмирлар бўлиб қолмоқда.

Шу билан бирга, сўнгги йилларда террористик ташкилотлар ғояларини тарғиб қилишга қаратилган веб-сайтларнинг сони 7000 дан ортиқ бўлиб, уларга хизмат кўрсатувчи порталлар сони ортиб бормоқда.

Юқорида санаб ўтилган сингари контентларни ўз ичига олган ахборот ресурслари нафақат кичик ёшдаги, ҳатто кўплаб катта ёшдаги фойдаланувчиларнинг руҳиятига салбий таъсир кўрсатиб, нохуш оқибатларга сабаб бўлаётгани ҳолатлари кузатилмоқда. Яна шуни таъкидлаш лозимки, Интернет тармоғидаги бу каби контентларга қарши кураш дунё бўйлаб жуда оғир кечмоқда.

Хулоса ўрнида таъкидлаш жоизки, республикамиз миқёсида ёшларга Интернетдан мақсадли ва ўринли фойдаланиш зарурлигини англата олсак, айниқса, ёш авлод ўртасида Интернет маданият кўникмаларини шакллантириш масалаларига алоҳида эътибор қаратилса, ёшларимиз мафкуравий уйғоқ бўлсалар, Интернетда учрайдиган турли салбий жараёнларга қарши тура оламиз.

Бугунги семинар ҳам ана шу эзгу мақсадларимизга хизмат қилади деган умиддаман.

**Эътиборрингиз учун раҳмат!**